Document ID: /roh_data/filtered/fineweb-2-filterrobots_roh.jsonl.gz/8204

"Allegra" es ün salüd allegraivel chi vain druvo in tuot l'Engiadin'Ota. Cun tuotta radschun, causa cha sü cò s'ho tuot per esser cuntaint: Üna bella cuntredgia natürela chi's unischa cun üna cultura plaina da vita. Ultra da que pisseran üna granda spüerta ed evenimaints da sport da format mundiel düraunt tuot l'an per üna varieted attractiva chi inchaunta a giasts ed indigens. Immez as rechatta Zuoz, üna da las pü bellas e bain mantgnidas vschinaunchas da l'Engiadina.
La vschinauncha da Zuoz es hozindi ün exaimpel prezius d'ün lö rumauntsch chi ho pudieu salver ils testimonis da sieu passo plain evenimaints fin i'l temp d'hozindi. La plazza cumünela imposanta cun l'ustaria da drettüra Crusch Alva, la baselgia San Luzi cul clucher marcant, las chesas Planta e las chesas d'abiter cultivedas daun ün'apparentscha impreschiunanta a quista vschinauncha bain mantgnida in Engiadin'Ota. Il grand numer da chesas nöblas culs tipics balcuns torts engiadinais e’ls ornamaints da sgrafit do in ögl. Eir la chapella romanica tardiva da San Bastiaun e la pitschna chapella gotica Santa Chatrigna imbellischan la vschinauncha.
L'augmaint dal turissem e'l regress da l'agricultura sun respunsabels pel fat cha Zuoz es dvanto ün lö da vacanzas vers la fin dal 19evel tschientiner. Üna da las lezchas ed obligaziuns las pü importantas da las autoriteds odiernas es quella da mantegner l'equiliber e da proteger l'ierta unica da noss antenats tres ün agir plain respunsabilited e s-chaffind ledschas adattedas.
Zuoz vain manzuno per la prüma vouta in ün documaint dal cumanzamaint dal 9evel tschientiner. I'l urbari dals bains imperiels dal temp da Ludvig il Pietus (temp da regenza 814 fin 840) sun registredas las impostas cha las suostas dal raig da Segl, Zuoz ed Ardez vaivan da pajer. Il nom "Zuoz" dess avair sias rischs i'l pled latin "subtus", rumauntsch "suot" u "sut" (suosta suot in cunguel cun quella sura a Segl). Eir la denominaziun "suosta" chi deriva d'üna risch latina pudess avair gieu influenza sülla furmaziun dal nom. Ad es però eir pussibel cha'l nom as referescha a la nouva vschinauncha chi s'ho furmeda intuorn la baselgia da San Luzi ed intuorn la taverna (hoz Crusch Alva). Oriundamaing as rechattaiva la colonia dal temp da bruonz nempe sül muot Chastlatsch sur l'hotel Castell.
Ün'explicaziun pü nouva da Linus Brunner disch cha Zuoz deriva da l'accadic "ZUZU" = "terrain da channa" ("Rohrdickicht"). Fin hoz nu d'eiran ils linguistics buns da classificher precis la lingua retica. A do differentas teorias davart sieu origin e sia appartgnentscha, ma üngüna nun es cumpruveda. L'explicaziun dal toponim Zuoz cha Brunner furnischa as basa sün sia teoria cha'l retic d'eira üna lingua semitica e d'eira il pü dastrusch paraint cul accadic, dimena cul semitic orientel. Quista explicaziun etimologica es dimena ün' explicaziun pussibla dal toponim, chi nun es però cumpruveda.
Balastèr, Danz, Geer, Jecklin, Juvalta, Raschèr, Roedel, Salis, Schech, Schucan, Travers, von Planta, Wiezel
Scu eir il rest da l'Engiadin'Ota ho Zuoz in media passa 300 dis da sulagl l'an. La temperatura media es co pü ota cu que chi correspundess a l'otezza dal lö, ils gods creschan varsaquaunts meters pü insü cu in otras valledas alpinas da listessa largezza e'l cunfin inferiur da la naiv eterna as rechatta pü ot sü.
Particularited dal clima
La pusiziun vi da la spuonda dal süd regla a l'Engiadin'Ota il clima chod da l'Italia düraunt la sted. La valleda vasta, avierta amplamaing al sulagl vers südvest, pussibiltescha üna radiaziun intensiva e choda grazcha a l'atmosfera püra. Melgrô que nu do que chaluors insupportablas da sted, già cha cun bell'ora no dal südvest adüna il vent da Malögia chi rinfras-cha.
Cun qualche exaimpel as lascha caractariser meglder il clima cu cun tabellas. Da pü bod gniva dafatta cultivo graun fin sün 1'950 m s.m., intaunt cha i'l nord dal Vnuost crescha quel be fin 1'200 m s.m. Tuot ils factuors dal clima, l'otezza sün bod 1'800 m s.m., l'ajer fin, praticamaing liber d'allergens, chi'd es adüna in muvimaint scu eir ils ferms razs dal sulagl e la bellezza da la cuntredgia haun ün effet sül organissem da l'umaun. Que provochescha üna stimulaziun da tuot il corp, impustüt da la respiraziun, la circulaziun, la furmaziun dal saung e dal bainesser in generel. L'Engiadin'Ota as rechatta tenor la repartiziun dals lös da cura climatics in Svizra in üna regiun cun ün clima chi stimulescha intensivmaing. Il clima alpin ho influenza favuraivla sün differentas malatias.
Bun da savair: La temperatura d'inviern in Engiadina s'amunta in media a -9 gros Celsius. La not paun cruder las temperaturas suot -20 gros pervia dal clima süt - in favrer s'amunta l'ümidited da l'ajer in media a 57% - ma que nu vain resentieu pü fraid cu ca. -6 gros in regiuns cun ün ajer pü ümid.